33. schôdza NR SR - 11.deň - B. popoludní
Dátum: 2025-04-10
Poslanec: Dubovický, Richard (PS)
Druh vystúpenia: Vystúpenie v rozprave

127. Ďakujem za slovo, pán predsedajúci, takže dovoľte mi odôvodniť návrh tohto zákona. Ako isto viete, ako zástupca samosprávy v meste Prešov si uvedomujem, že máme ďalšiu najrizikovejšiu skupinu v rámci občanov Slovenskej republiky. Ako isto viete, my v rámci tohto zákona dávame novelu a pridávame ďalšiu skupinu, ktorá je riziková. Riziková, rizikoví sú jednorodičia. A ak by sme sa bavili o dátach, tak napríklad v priemere dôchodcovia na Slovensku zarobia 497 eur netto. Je to hrubá štatistika, môže sa to v určitých štatistikách niekde odchyľovať plus-mínus niekoľko eur. V rámci jednorodičov podľa analýzy, ktorú máme, jednorodič zarobí do 800 eur v hrubom, pritom ten jednorodič okrem toho má jedno, dve alebo viac detí. To znamená, že ak si to spočítame čisto matematicky, tak tí jednorodičia, ktorí sa snažia robiť niečo pre svoje deti, ten plat im na to nepostačuje. Mňa len mrzí z tohto miesta, že pred niekoľkými dňami nebola, nebol schválený zákon, ktorý sme, ktorý sme ako Progresívne Slovensko tu navrhovali, aby sme zadefinovali jednorodiča v zákone. Tento zákon neprešiel, neprešla sociálna pomoc, takže sa snažíme z druhej strany my ako samospráva pomôcť týmto, týmto rodičom. Ako isto viete, je vyše je skoro 1 mil. ľudí na Slovensku v zlej finančnej situácii. A z toho jedného 1 mil. je tá drvivá väčšina práve tých jednorodičov, ktorí sa snažia poskytnúť to najlepšie sociálne, ekonomické zázemie pre rast svojich detí, a takisto aby dokázali uspokojiť tie potreby pre seba a takisto pre svojich detí. Ale musím povedať, že tento parlament za posledné obdobie, za posledné roky ignoroval túto skupinu ľudí. A my v Progresívnom Slovensku sa snažíme pomôcť každému jednému, či sú to dôchodcovia, či sú to jednorodičia, či sú to ZŤP, a práve vďaka tomu prinášame zákony do tohto parlamentu. Ako isto viete, v súčasnosti tento zákon už funguje pre ZŤP, pre ľudí v hmotnej núdzi a takisto funguje pre dôchodcov. Ale ako isto viete, keď si to porovnáme so skupinou dôchodcov, ktorí napríklad v meste Prešov, a ja som hlasoval „za“, keď sa schvaľovalo všeobecné záväzné nariadenie, aby títo dôchodcovia dostali 25-percentnú zľavu na rôzne dane, odpady a podobne, čo mi pripadá logické, že keď chceme pomôcť tým najzraniteľnejším, že ak nevie pomôcť štát, tak aby pomohla samospráva. Ale, žiaľ, komu sme my nedokázali pomôcť, a pritom sme dostali veľmi veľa listov a apelovali na nás tí jednorodičia, že, že majú finančné ťažkosti, dane za posledné tri roky sa v niektorých mestách dvihli aj viac ako o sto percent. To znamená, že tá finančná záťaž tých jednorodičov je enormne vyššia. A povedzme si úprimne, zmenou daňového bonusu tí jednorodičia prišli o desiatky až stovky eur a neprišla žiadna iná adresná kompenzácia. Uvedomujem si, že tento zákon má určitý negatívny vplyv na rozpočet obcí, ale my ako Progresívne Slovensko dávame v prvom rade tú možnosť daným obciam, ktoré takisto, ako sme, vieme dať pre dôchodcov alebo pre ZŤP, alebo pre ľudí v núdzi tú možnosť tým samosprávam urobiť nejakým spôsobom, alebo resp. urobiť tú pomoc adresnejšiu. Môžme sa baviť o tom, že, že zákon nehovorí o tom, že či tá zľava má byť jedna... 1 %, 50, 100 %. Toto, tento zákon to nedefinuje, a možnože to by bolo na diskusiu v druhom čítaní, že čo je to maximum, že čo si samospráva môže dovoliť, lebo zároveň si uvedomujem, že má to negatívny vplyv, resp. keď takáto samospráva zavedie takúto zľavu pre samosprávy, že zoberie tie peniaze z príjmu tých samospráv, ale na druhej strane samosprávy sú odkázané na to, že koľko vlastne tých peňazí z tých podielových daní, resp. z toho príjmu zo štátneho rozpočtu dostanú. V tomto zákone neriešime, neriešime to, že samosprávy sú v zlom finančnom stave a že je potrebná reforma verejnej správy, ale tak ako kolegovia aj pri predkladaní iných zákonov povedali, že tie riešenia existujú, tie riešenia sú na stole, kde samosprávy dokážu mať viac ako stovky miliónov eur viac, len treba trošku politickej odvahy k tomu. A my sme aj avizovali, že ako Progresívne Slovensko chceme sa na tom aktívne podieľať a chceme pomôcť tým samosprávam, aby sme tie peniaze dostali naspäť. Takže uvedomujem si čiastočnú kritiku, že chceme zobrať peniaze týmto samosprávam, ale druhým dychom chcem povedať, že my to dávame ako možnosť týmto samosprávam, ako adresnejšie pomôcť tým jednorodičom. Zároveň by som chcel povedať, že vplyvy pre tých jednorodičov prevyšujú pozitívne nad negatívnymi. Vplyv na hospodárenie obyvateľstva má pozitívny vplyv. Na sociálnu exklúziu tiež má pozitívny. Má pozitívny vplyv na manželstvo, rodičovstvo a na rodinu. Chceme dať tú možnosť tým samosprávam, aby prispeli ľuďom, jednorodičom, aby prispeli povedzme aspoň niečím, aby rozvoj dieťaťa nebol tak silno negatívne afektovaný rozhodnutiami konsolidácie tejto vlády. Ja si uvedomujem, že môže to mať negatívny dopad na samosprávy, ale momentálne to, ako bola prijatá konsolidácia tejto vlády, že boli ľuďom zobrané daňové bonusy, samozrejme, dane ako DPH alebo dane v rámci obcí, čo sa týka, sa dvihli v rámci nehnuteľností. To všetko malo veľmi negatívny vplyv na obyvateľov a práve rozhodnutia za posledné tri roky urobili obrovský škrt pre týchto jednorodičov a ja považujem túto pomoc ako adresnú. Škoda, že to nie je, škoda že v súčasnosti tento zákon je iba ako jediná pomoc, ktorá je v tomto parlamente, ak sa nemýlim, lebo tie iné zákony neboli schválené, takže by som chcel poprosiť poslancov koalície, aby ste pomohli tým jednorodičom, aby ste im, už keď nechce pomôcť štát, tak to dovoľte, aby tie samosprávy im dokázali pomôcť. Ďakujem, skončil som. (Potlesk.)